作者:吳淵
標題:沁園春
內容:十月江南，一番春信，怕憑玉欄。正地連邊塞，角聲三弄，人思鄉國，愁緒千般。草草村墟，疏疏籬落，猶記花間曾卓庵。茶甌罷，問幾回吟繞，冷淡相看。堪憐。影落溪南。又月午無人更漏三。雖虛林幽壑，數枝偏瘦，已存鼎鼐，一點微酸。松竹交盟，雪霜心事，斷是平生不肯寒。林逋在，倩詩人此去，為語湖山。